Peste 300 de polițiști locali, reprezentanți ai Federației Naționale a Sindicatelor Unite din Poliția Locală (FNSUPLR), au protestat astăzi în fața Ministerului Dezvoltării, Lucrărilor Publice și Administrației. Un protest era anunțat și pentru mâine, însă a fost anulat, după ce reprezentanții au discutat cu ministrul Dezvoltării, Adrian Veștea, care a promis rezolvarea celor mai importante modificări.
Mai mult de 300 de polițiști locali, din toată țara, au ieșit în stradă, nemulțumiți de absența introducerii sporului de 75% pentru zilele de sâmbătă și duminică lucrate sau pentru sărbătorile legale, de faptul că beneficiile materiale nu sunt adaptate condițiilor de muncă, iar unii și pentru că nu primesc norma de hrană.
Aceștia au protestat până în jurul orei 14:00. Un miting era programat și pentru mâine, de la ora 11:00, însă a fost anulat, după ce ministrul Dezvoltării, Alexandru Veștea, a promis rezolvarea principalelor revendicări.
O delegație formată din cinci reprezentanți, condusă de Dumitru Costin, președintele Blocului Național Sindical, a discutat cu ministrul Dezvoltării.
"Întâlnirea s-a încheiat. Reprezentanții Ministerului Dezvoltării au dat asigurări că vor rezolva cele 2 principale revendicări, respectiv: respectarea în totalitate a prevederilor legii 155/2010, inclusiv art. 35, lit. b (articol referitor la încadrarea activităţii în condiţii deosebite, speciale sau alte condiţii de muncă, potrivit legii) și acordarea de compensaţii pentru efectuarea serviciului în SDSL. Cel târziu săptămâna viitoare va avea loc o întâlnire între reprezentanții MLDPA și FNSUPLR pe acesta temă", au declarat sindicaliştii, potrivit News.ro.
Protestul programat pentru miercuri se anulează.
Principalele revendicări ale polițiștilor locali sunt:
- respectarea în totalitate a prevederilor legii 155/2010, inclusiv art. 35, lit. b (articol referitor la încadrarea activităţii în condiţii deosebite, speciale sau alte condiţii de muncă, potrivit legii);
- acordarea de compensații pentru efectuarea serviciului in SDSL;
- introducerea in sesiune legislativă a mult trâmbițatului proiect POCA elaborat de MDLPA;
- acordarea normei de hrană în mod obligatoriu;
- transformarea unui post la mia de locuitori în un polițist local la mia de locuitori;
- statutul polițistului local.